বউবাজারে বহুতল ভেঙে মৃত্যু শ্রমিকের, জখম আরও অনেক

কলকাতা: বউবাজারে (Bowbazar )ভেঙে পড়ল বাড়ি। ঘটনায় মৃত্যু হয়েছে একজন শ্রমিকের, জখম আরও চার। বাড়ির সংস্কার চলাকালীন ঘটে দুর্ঘটনা। মাথার উপর ভেঙে পরে চাঙর। গুরুতর আহত অবস্থায় হাসপাতালে নিয়ে গেলে মৃত্যু হয় ওই শ্রমিকের। ঘটনাস্থলে বিপর্যয় মোকাবিলা দল, দমকল বাহিনী ও বউবাজার থানার পুলিশ (Bowbazar Police)।

রবিবার সকাল ১১টা বেজে ১০ মিনিট। বউবাজারের শ্রীনাথ দাস লেনের একটি শতাব্দী প্রাচীন বাড়ির সংস্কার কাজ শুরু হয়। সেইসময়ই বেলকনির একাংশ হুড়মুড়িয়ে ভেঙে পড়ে (building Collapse)। ভেঙে পড়া চাঙরের নিচে চাপা পড়েন সংস্কার কার্যের সঙ্গে যুক্ত থাকা শ্রমিকেরা। ঘটনাস্থলে খবর পেয়ে পৌঁছায় কলকাতা পুলিশ, বিপর্যয় মোকাবিলা বাহিনী, সিএসসি ও পুরসভার আধিকারিকেরা। শ্রমিকদের তরিঘরি উদ্ধার করে হাসপাতালে নিয়ে যাওয়া হয়। যদিও, খবর পাওয়া গিয়েছিল একজনের অবস্থা আশঙ্কাজনক। পরে হাসপাতালেই মৃত্যু হয় ওই শ্রমিকের। জানা গিয়েছে, দক্ষিণ ২৪ পরগনা এলাকার আশুতোষ মল্লিক নাম মৃত শ্রমিকের। পাশাপাশি অন্য শ্রমিকদের প্রাথমিক চিকিৎসার পর ছেড়ে দেওয়া হয় তাঁদের।

আরও পড়ুন: এসএসকেএম হস্টেলের ক্যান্টিন কর্মীর দেহ উদ্ধার

স্থানীয় বাসিন্দারা জানান, বহু পুরোনো ওই বাড়ি। বাড়ির বিভিন্ন অংশই বিপজ্জনক অবস্থায় রয়েছে। একাংশের কাজও চলছে। প্রত্যক্ষদর্শীদের দাবি, রবিবার সকালে বাড়িতে কাজ চলাকালীন দোতলার ছাদ ভেঙে পড়ে। প্রায় ২০০ জনের উপরে ভাড়াটে থাকেন এই বাড়িতে। তবে ভিতরে কেউ আটকে থাকার সম্ভাবনা নেই বলেই পুলিশ সূত্রে খবর। পুরসভা সূত্রে খবর, ঘটনা তদন্ত করে দেখা হচ্ছে। ভবিষ্যতে এই ধরনের দুর্ঘটনা রুখতে শহরের পুরনো বাড়িগুলির নিরাপত্তা নিয়ে আরও কঠোর পদক্ষেপ নেওয়ার কথা ভাবছে প্রশাসন।

কীভাবে ঘটল এই ধরনের ঘটনা? তা নিয়ে ইতিমধ্যেই তদন্ত করছে পুলিশ। কলকাতা পুরসভার বিল্ডিং ডিপার্টমেন্টও শুরু করেছে তদন্ত। কারণ, শতাব্দী প্রাচীন বাড়িটি কতটা বিপজ্জনক একদিকে যেমন তা খতিয়ে দেখা হচ্ছে, অন্যদিকে বাড়ির সংস্কার কাজ শুরু করার ক্ষেত্রে আদেও অনুমতি নেওয়া হয়েছিল কিনা, তা নিয়েও বিস্তর জলঘোলা রয়েছে। বিল্ডিং অ্যাক্টে বহুতল বা বিপজ্জনক বাড়ি সংস্কারের ক্ষেত্রে কলকাতা পুরসভার সংশ্লিষ্ট বিভাগ থেকে অনুমতি নিতে হয়। এই অনুমতি নেওয়া হয়েছিল কিনা তা খতিয়ে দেখা হচ্ছে।

এর আগেও বহুবার এই এলাকায় বহুতল ভেঙে পড়ার খবর সামনে এসেছে। একাধিক নিয়মকানুন বেঁধে দিলেও কিন্তু এখনও অনেক জায়গায় খামতি রয়ে গিয়েছে, রবিবারের ঘটনার পর তা স্পষ্ঠ।

দেখুন ভিডিও…